钦定古今图书集成/明伦汇编/闺媛典/第164卷 > 杨氏女
## 钦定古今图书集成/明伦汇编/闺媛典/第164卷 > 杨氏女

按《镇江府志》：“杨氏女，丹阳人，许配孙垕。垕病，瘵死，杨
白父母奔丧。至则垕方浴尸待殓，杨亦解衣就浴。浴
毕，谓其从婢曰：‘吾已与孙郎婚矣，若归语两老人，勿
以吾为念’。其父母舅姑皆不许，杨哭曰：‘苟勿从吾言，
今日即与孙郎相见矣’。”乃许之，用女红自食六十馀
年。有司上其事，诏旌其门。